Title: ประกาศ เรื่อง ให้อำนาจหน้าที่ของกองอำนวยการรักษาความมั่นคงภายในราชอาณาจักรที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อความมั่นคงภายในราชอาณาจักร สิ้นสุด

ประกาศ

ประกาศ
เรื่อง
ให้อำนาจหน้าที่ของกองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อ
ความมั่นคงภายในราชอาณาจักร
สิ้นสุด[๑]

ตามที่นายกรัฐมนตรีโดยความเห็นชอบของคณะรัฐมนตรี
มีมติประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักร
ในเขตพื้นที่ เขตพระนคร เขตป้อมปราบศัตรูพ่าย เขตดุสิต เขตปทุมวัน เขตวังทองหลาง
เขตวัฒนา และเขตราชเทวี กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร จำนวน ๔ ครั้ง
ในห้วงวันที่ ๙ กุมภาพันธ์ ถึงวันที่ ๒๔ พฤษภาคม พ.ศ. ๒๕๕๔
และให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการดำเนินการนั้น โดยที่ปรากฏว่าในปัจจุบัน
เหตุการณ์อันกระทบต่อความมั่นคงภายในราชอาณาจักร
อันเป็นเหตุให้มีการประกาศพื้นที่ดังกล่าวนั้น สามารถดำเนินการแก้ไขได้ตามอำนาจหน้าที่ของหน่วยงานของรัฐที่รับผิดชอบตามปกติ

ดังนั้น อาศัยอำนาจตามความในมาตรา ๑๕ วรรคสอง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘
มาตรา ๔๑ ของรัฐธรรมนูญ แห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงออกประกาศให้อำนาจหน้าที่ของกองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในเขตพื้นที่ที่ได้มีการประกาศข้างต้น
ในห้วงวันที่ ๙ กุมภาพันธ์ ถึงวันที่ ๒๔ พฤษภาคม พ.ศ. ๒๕๕๔ และบรรดาประกาศ
ข้อกำหนด ที่นายกรัฐมนตรีและผู้อำนวยการศูนย์อำนวยการรักษาความสงบเรียบร้อยประกาศและออกตามพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ ให้เป็นอันสิ้นสุดลง

ทั้งนี้ ตั้งแต่วันที่ ๒๕ พฤษภาคม พ.ศ. ๒๕๕๔ เป็นต้นไป

ประกาศ
ณ วันที่ ๑๒ มิถุนายน พ.ศ. ๒๕๕๔
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๒๗ กรกฎาคม
๒๕๕๔

ณัฐวดี/ตรวจ
๒๗ กรกฎาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๗๓ ง/หน้า ๒๑/๓๐ มิถุนายน ๒๕๕๔